Москва мамлекеттик академиялык көркөм институт
Москва мамлекеттик академиялык көркөм институт В. И. Суриков атындагы – живопись, скульптура жана куруучулук окуу жайынын ишин улантуучу жогорку көркөм окуу жайы. 1939-ж. түзүлгөн. 1948-жылдан баштап В. И. Суриковдун атын алып жүрөт. Ири чебер сүрөткерлер тобунун (И. Э. Грабарь, С. В. Герасимов, Д. Н. Кардовский, А. М. Чернышев, Д. С. Моор) демилгеси менен уюштурулган. И. Э. Грабарь институттун биринчи жетекчиси болгон. Институтта ар кандай мезгилдерде Г. Г. Ряжский, Б. В. Иогансон, А. А. Осмеркин, А. А. Дейнека, А. Г. Матвеев, В. А. Фаворский, М. Г. Манизер, Д. К. Мочальский, П. Д. Корин, С. А. Чуйков, А. М. Грицай, Ф. А. Модоров, М. М. Черемных, А. В. Томский, В. А. Лазарев, М. В. Алпатов, Е. В. Кибрик, Б. А. Дехтерев, Л. С. Кербель, Н. А. Пономарев, Т. Т. Салахов, О. К. Комовдор сабак беришкен. Институттун биринчи бүтүрүүчүлөрү 1942-ж. институт согуш маалында Самарканга эвакуацияланган мезгилде бүтүрүп чыгышкан. XX кылымдын экинчи жарымында институттун бүтүрүүчү­лөрү көп улуттуу ата-мекендик көркөм искусство тарыхына зор салымдарын кошушкан. Анын живопись, скульптура, графика жана көркөм искусство тарыхы менен теориясы аттуу 4 факультетинде 400гө жакын Европа, Азия, Африканын 40тан ашуун өлкөлөрүнөн келген студенттер билим алышат. Институттун педагогика, чыгармачыл жана илимий ишмердиги реалисттик көркөм искусствонун традицияларын сактоого багытталган. 1957-ж. ин-т Кызыл Туу ордени менен сыйланган.

Колдонулган адабияттар
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Кыргыз сүрөт исскуствосу